Vitantonio Liuzzi je italijanski dirkač Formule 1. Svojo kariero je začel v sezoni 2005 pri Red Bullu, toda svoj sedež na dirkah Formule 1 si je moral deliti z Avstrijcem Christianom Klienom, tako da je dobil priložnost le na štirih dirkah. Svoj največji uspeh, osmo mesto in prvo točko, pa je dosegel že kar na svoji prvi dirki za Veliko nagrado San Marina. Uvrščen je bil še na Veliki nagradi Evrope in sicer na devetem mestu. V sezoni 2006 se je preselil v drugo moštvo v lasti Red Bulla, Toro Rosso, ki pa je bilo eno najslabših moštev. Kljub temu mu je uspelo enkrat priti do točk, in sicer za osmo mesto na Veliki nagradi ZDA. To je bila tudi prva in za zdaj edina točka za Toro Rosso, kjer je Liuzzi ostal tudi v naslednji sezoni 2007, ko je moštvu motorje dobavljal Ferrari, tako da so računali na boljšo sezono. Res je bila boljša, toda le malenkostno, saj je Liuzzi edino uvrstitev med dobitnike točk dosegel s šestim mestom na dirki za Veliko nagrado Kitajske, tri točke pa so mu prinesle osemnajsto mesto v dirkaškem prvenstvu.